b'\n_START_ARTICLE_\nJorma Karvonen\n_START_PARAGRAPH_\nJorma Karvonen (s. 16. lokakuuta 1949 Lammi) on entinen suomalainen suunnistaja ja hiihtosuunnistuksen maailmanmestari._NEWLINE_Karvonen osallistui hiihtosuunnistuksen ensimm\xc3\xa4isiin ep\xc3\xa4virallisiin MM-kisoihin Velingradissa 1972 ja sijoittui toiseksi parhaana suomalaisena nelj\xc3\xa4nneksi. Seuraavana vuonna Sundsvallissa h\xc3\xa4n oli kuudes ja sijoittui joukkuekilpailussa hopealle. Hiihtosuunnistuksen ensimm\xc3\xa4iset viralliset MM-kisat j\xc3\xa4rjestettiin Hyvink\xc3\xa4\xc3\xa4ll\xc3\xa4 1975, ja Karvosesta tuli siell\xc3\xa4 kaksinkertainen mitalisti. Henkil\xc3\xb6kohtaisessa kisassa vain Olavi Svanberg oli Karvosta nopeampi, ja viestiss\xc3\xa4 Pekka P\xc3\xb6k\xc3\xa4l\xc3\xa4, Heimo Taskinen, Karvonen ja Svanberg voittivat kultaa yli 25 minuutin erolla Ruotsiin. Viel\xc3\xa4 Velingradin MM-kisoissa 1977 Karvonen oli mukana saavuttaen henkil\xc3\xb6kohtaisen pronssin, mutta viesti p\xc3\xa4\xc3\xa4ttyi Suomen osalta hylk\xc3\xa4ykseen._NEWLINE_Kes\xc3\xa4suunnistuksen MM-kisoihin Jorma Karvonen osallistui Kongsbergissa 1978. Henkil\xc3\xb6kohtaisella matkalla h\xc3\xa4n oli kolmanneksi parhaana suomalaisena yhdeks\xc3\xa4s. Viestiss\xc3\xa4 h\xc3\xa4n suunnisti kakkososuuden ja oli hankkimassa Suomelle pronssia._NEWLINE_Suomen mestaruuden t\xc3\xa4m\xc3\xa4 Lammin S\xc3\xa4ki\xc3\xa4\xc3\xa4 ja Joutsenon Kullervoa edustanut mies voitti kerran kes\xc3\xa4ll\xc3\xa4 ja kerran talvella.'